กรณ์อัดรัฐบริหารงบสับสน
กรณ์อัดรัฐบาลสับสนบริหารงบประมาณ ยันเหลือเงินคงคลังไว้ให้3แสนล้าน แนะธีระชัยช่วยชาวบ้านแทนตั้งกระทู้จวกธปท.
4 ก.ย. 2554

กรณ์อัดรัฐบาลสับสนบริหารงบประมาณ ยันเหลือเงินคงคลังไว้ให้3แสนล้าน แนะธีระชัยทำหน้าที่ช่วยชาวบ้านแทนการตั้งกระทู้จวกธปท.
นายกรณ์ จาติกวณิช อดีตรมว.คลัง ได้แสดงความคิดเห็นถึงแนวทางจัดทำงบประมาณ 2555 ของรัฐบาล น.ส.ยิ่งลักษณ์ ชินวัตร นายกรัฐมนตรี ผ่านหน้าเฟซบุ๊กส่วนตัว Korn Chatikavanij ในหัวข้อ "เงินในอากาศอยู่ที่ไหนครับ" โดยมีรายละเอียดดังนี้
รัฐบาลกำลังเตรียมที่จะออกงบประมาณขาดดุลครั้งใหญ่ พูดง่ายๆคือกำลังเตรียม "กู้" เงินมหาศาลทำให้อดคิดไม่ได้ว่า "เงินในอากาศ" ที่พูดถึงหรือการกล่าวหารัฐบาลอภิสิทธิ์ว่า "เก่งแต่กู้"นั้นสุดท้ายก็คือเพียงแค่วลีทำลายล้างหาได้มีหลักการรองรับแต่อย่างใด
พอเริ่มรู้ว่าจะต้องกลืนคำพูดตัวเองรัฐบาลก็จะเริ่มพล่านและพาล การช่วยชดเชยน้ำท่วมให้ชาวบ้าน พอช้าก็หาว่างบหมด ทั้งๆที่มีเหลืออยู่กว่าสามพันล้านบาท และวิธีการจะช่วยเพิ่มเติมก็มีอยู่แล้ว
ที่น่าเป็นห่วงก็คือที่รองนายกๆเศรษฐกิจ คุณกิตติรัตน์ ณ ระนอง ออกมาพูดทำนองว่า รัฐบาลต้องกู้เพิ่มเพราะต้องชดเชยการใช้เงินคงคลังโดยรัฐบาลอภิสิทธิ์
ผมต้องขอบอกคุณกิตติรัตน์นะครับว่าการชดเชยเงินคงคลังเป็นสิ่งที่ทุกรัฐบาลต้องทำตามรัฐธรรมนูญ
ที่สำคัญคือแต่ละรัฐบาลเหลือเงินไว้ให้รัฐบาลใหม่เท่าไหร่
พวกผมเหลือเงินคงคลังไว้ให้ท่านถึง 301,044 ล้านบาทครับ ส่วนตอนผมมาเป็นรัฐบาลเหลือเงินไว้ให้ผมเพียง 52,878 ล้านบาท ทั้งๆที่ช่วงนั้นเพิ่งเริ่มปีงบประมาณ
ที่คุณกิตติรัตน์ไม่ได้พูดคือรัฐบาลกำหนดกรอบงบรายจ่าย 2555 เพิ่มจากที่เราทำไว้อีกหนึ่งแสนหนึ่งหมื่นล้านบาทมากกว่าที่ต้องชดเชยเงินคงคลังกว่าเท่าตัว และที่คุณกิตติรัตน์ไม่ได้พูดถึงอีกก็คือรัฐบาลจะต้องเก็บภาษีจากพี่น้องประชาชนอีกเท่าไหร่
เพราะนอกจากจะเพิ่มรายจ่ายของรัฐบาลแล้ว รัฐบาลก็ยังได้ลดภาษีให้กับนายทุนลงอีกปีละกว่าแสนล้านบาท และที่จะพยายามเอาเงินจากเงินสำรองที่แบงค์ชาติดูแลอยู่ ก็ขอให้คิดให้ดีครับ ถ้าเงินเหลือจริงจะตั้งกองทุนก็ตั้งได้
แต่ลำพังเงินงบประมาณชาวบ้านเขาก็ไม่มั่นใจอยู่แล้วว่า(ทุกๆ)รัฐบาลโปร่งใสจริง เพราะฉะนั้นกับเงินสำรองนี้ขออย่าให้รัฐบาลเข้าไปยุ่งเลยครับ
ตอนนี้ดูเหมือนรัฐบาลยังสับสนเรื่องการบริหารเงินงบประมาณ ผมคิดว่าประชาชนที่เดือดร้อน บ้านและที่นาที่จมน้ำอยู่ รวมไปถึงราคาสินค้าที่แพงขึ้นอยู่ทุกวัน น่าจะเป็นประโยชน์มากกว่า ถ้าคุณธีระชัยทำหน้าที่ช่วยเหลือชาวบ้าน แทนการตั้งกระทู้กล่าวหาแบงค์ชาติครับ
ทั้งนี้นายกรณ์ได้โพสกราฟแสดงสถานะเงินคงคลังของประเทศเอาไว้ในบทความดังกล่าวด้วย



ภาพจากเฟซบุ๊ก  Korn Chatikavanij